b'\n_START_ARTICLE_\nEl Lled\xc3\xb3 (Puig-reig)\n_START_SECTION_\nArquitectura\n_START_PARAGRAPH_\nMasia de planta rectangular, orientada a migdia i amb el carener paral\xc2\xb7lel a la fa\xc3\xa7ana principal, on s\'obre una \xc3\xa0mplia eixida d\'arcs de mig punt rebaixats i una gran portalada adovellada, tamb\xc3\xa9 de mig punt. A ponent la masia t\xc3\xa9 una moderna ampliaci\xc3\xb3 que trenca amb l\'harmonia de la sup\xc3\xa8rbia i ben constru\xc3\xafda casa. A llevant, la masia t\xc3\xa9 grans garites de vigia orientades al cam\xc3\xad que condueix a la casa. L\'ermita o capella advocada a Santa Rita est\xc3\xa0 incorporada als baixos de la masia i porta a la llinda d\'entrada la data de la seva fundaci\xc3\xb3 i consagraci\xc3\xb3 (1778) aix\xc3\xad com un petit \xc3\xb2cul d\'il\xc2\xb7luminaci\xc3\xb3.\n_START_SECTION_\nHist\xc3\xb2ria\n_START_PARAGRAPH_\nEst\xc3\xa0 documentada des del segle XVI i conserva un ampli arxiu familiar (protocols, pergamins, biblioteca religiosa, capbreus, etc.). "Jacme Spluga" alies Lled\xc3\xb3 surt esmentat al fogatge de 1553 com habitant del terme i parr\xc3\xb2quia de Sant Mart\xc3\xad de Puig-reig. La genealogia de la fam\xc3\xadlia Lled\xc3\xb3 comen\xc3\xa7a a principis del segle XVI i fins avui conserva el mateix cognom. Era una de les grans propietats dependents a l\'orde militar de Sant Joan de Jerusalem de Puig-reig com a pagesos aloers del lloc. La casa conserva la capella familiar advocada a Santa Rita i concedida l\'any 1778.'